Document ID: 31980L0232

A Tanács irányelve
(1980. január 15.)
egyes előre csomagolt termékek névleges töltőtömegének és névleges térfogatának megengedett kiszerelési értéksorairól szóló tagállami jogszabályok közelítéséről
(80/232/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára [1],
tekintettel a Közgyűlés véleményére [2],
tekintettel a Gazdasági és Szociális Bizottság véleményére [3],
mivel az egyes előre csomagolt áruk tömeg vagy térfogat alapján történő kiszerelésére vonatkozó tagállami jogszabályok közelítéséről szóló, 1976. január 20-i 76/211/EGK tanácsi irányelv [4] meghatározza az ilyen előre csomagolt termékek tartalmában megengedett maximális eltérések mértékét, valamint az ilyen előre csomagolt termékek Közösségen belüli forgalmazása esetén alkalmazandó jelöléseire és ellenőrzési módszereire vonatkozó előírásokat;
mivel ugyanakkor az említett irányelv nem szünteti meg az előre csomagolt termékek kereskedelmét érintő összes akadályt, amelyek az ilyen termékek metrológiai tulajdonságait szabályozó jogszabályok eltéréseiből adódnak; mivel különösen a tagállamok az ilyen termékek térfogatára, illetve tömegére vonatkozóan eltérő rendelkezéseket alkalmaznak; mivel az ilyen rendelkezéseket ezért közelíteni kell egymáshoz;
mivel a piac jobb átláthatósága érdekében egy adott termékre vonatkozóan lehetőség szerint csökkenteni kell az olyan mennyiségek számát, amelyek olyan közel vannak egymáshoz, hogy a fogyasztót könnyen megtéveszthetik;
mivel ezeknek a csökkentéseknek az előre csomagolt termékek csomagolóeszközeire, valamint a tömeg, illetve térfogat alapján értékesített termékekre egyaránt vonatkoznia kell;
mivel a csatlakozási okmánnyal [5] módosított, a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló, 1971. július 26-i 71/316/EGK tanácsi irányelv [6] 16. cikke úgy rendelkezik, hogy egyes termékek forgalomba hozatalára vonatkozó követelmények, különösen egyes előre csomagolt mennyiségekre vonatkozó előírások, összehangolását külön irányelvekben lehet szabályozni,
ELFOGADTA EZT AZ IRÁNYELVET:
1. cikk
Ez az irányelv a 76/211/EGK irányelv 1. és 2. cikkének megfelelően kiszerelt, és ezen irányelv mellékleteiben felsorolt előre csomagolt termékekre vonatkozik; nem vonatkozik viszont a kizárólag ipari felhasználásra szolgáló előre csomagolt termékekre.
2. cikk
Az 1. cikkben említett termékek három csoportba sorolhatók:
a) tömeg vagy térfogat alapján értékesített termékek, kivéve a b) és c) pontokban említett termékek.
Az I. melléklet megállapítja ezeknek a termékeknek a mindegyikére vonatkozóan az előre csomagolt termékek tartalmának névleges mennyiségi értéksorait;
b) a II. mellékletben felsorolt, tömeg vagy térfogat alapján értékesített, alaktartó csomagolóeszközökben kiszerelt termékek, kivéve az I. mellékletben felsorolt termékek.
A II. melléklet megállapítja az ilyen termékek csomagolóeszközeire vonatkozó térfogatok értéksorát;
c) aeroszolos formában kiszerelt termékek.
A III. melléklet megállapítja az ilyen termékek folyékony halmazállapota esetén használatos térfogatokat, fémdobozok esetén pedig azok térfogatát.
3. cikk
Az előre csomagolt termékeken a 76/211/EGK irányelvben meghatározott követelményeknek megfelelő módon minden esetben fel kell tüntetni a termék tartalmának névleges tömegét vagy térfogatát.
A 2. cikk b) és c) pontjában említett esetekben a II. melléklet, valamint a III. melléklet 1. pontja rendelkezéseinek megfelelően a csomagolóeszközökön a fenti jelzéssel való mindennemű összetévesztést kizáró módon fel kell tüntetni azok névleges térfogatát, valamint, adott esetben, hivatkozni kell a mellékletekben említett EN-szabványokra.
4. cikk
Két vagy több egyedi előre csomagolt termékből álló gyűjtőcsomagolás esetén az I., a II. és a III. mellékletben felsorolt értéksorok alkalmazandók az egyedi előre csomagolt termékekre.
Előre csomagolt termék esetén, amely két vagy több olyan egyedi csomagból áll, amelyeket nem egyenkénti értékesítésre szántak, az I., II. és III. mellékletben felsorolt értéksorok alkalmazandók.
5. cikk
A tagállamok az I. mellékletben, valamint a III. melléklet 2. pontjában felsorolt előre csomagolt termékek esetén azok névleges mennyiségére, vagy a II. mellékletben felsorolt előre csomagolt termékek esetén azok csomagolóeszközei névleges térfogatára, illetve a III. melléklet 1. pontjában felsorolt termékek esetén e két indok bármelyikére való hivatkozással nem tagadhatják meg, nem tilthatják meg, illetve nem korlátozhatják az ezen irányelv követelményeinek megfelelő előre csomagolt termékek forgalomba hozatalát.
6. cikk
1982. január 1-je előtt a tagállamok nem tagadhatják meg, nem tilthatják meg, illetve nem korlátozhatják olyan előre csomagolt termékek forgalomba hozatalát, amelyek megfelelnek a 76/211/EGK irányelvben meghatározott követelményeknek, és amelyek esetében a csomagolóeszköz tartalmának névleges mennyisége, illetve annak térfogata nem szerepel az ebben az irányelvben felsorolt értékek között, és amelyeket az érintett tagállamokban az irányelv értesítésének napján már forgalomba hoztak.
Az első bekezdés nem vonatkozik azokra az intézkedésekre, amelyeket az Egyesült Királyság és Írország hoz az értéksorok SI-egységekben való meghatározása érdekében.
7. cikk
A tagállamok az értesítéstől számított 24 hónapon belül hatályba léptetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek, és erről haladéktalanul tájékozatják a Bizottságot.
A tagállamok gondoskodnak arról, hogy hazai joguknak azokat a legfontosabb előírásait, amelyeket az irányelv hatálya alá tartozó területen fogadnak el, a Bizottsághoz továbbítsák.
8. cikk
Ennek az irányelvnek a tagállamok a címzettjei.
Kelt Brüsszelben, 1980. január 15-én.

Labels: 7
3
15